মানবজমিনকে দেয়া এক সাক্ষাৎকারে তিনি এসব কথা বলেন। প্রফেসর ডা. বি. চৌধুরী বলেন, আমরা দলীয় সরকারের অধীনে নির্বাচন চাই না। সমস্যার সমাধান চাই। তত্ত্বাবধায়ক সরকারের দাবির বিষয়ে বিকল্পধারাই প্রথম কথা বলেছে। এটা জনগণের দাবি। আমরা বিশ্বাস করি, সব রাজনৈতিক দলের অংশগ্রহণে জাতীয় ও আন্তর্জাতিকভাবে গ্রহণযোগ্য শান্তিপূর্ণ একটি নির্বাচন সম্ভব। তত্ত্বাবধায়ক ইস্যু নিয়ে সৃষ্ট সঙ্কট সমাধানে সাংবিধানিক প্রক্রিয়ার জন্য অপেক্ষা করছি। সরকার যেহেতু সংসদে পাঁচ মিনিটে ঢাকাকে দুই ভাগ করতে পারে, তাহলে মনে করি তত্ত্বাবধায়ক সরকার সম্পর্কিত সমস্যা সংসদের মাধ্যমে একদিনে সমাধান সম্ভব। আওয়ামী লীগ যখন তত্ত্বাবধায়ক সরকারের দাবি জানিয়েছিল তখন আমরা সংসদের মাধ্যমে এ সমস্যার সমাধান করেছিলাম। এক প্রশ্নের জবাবে তিনি বলেন, নিরপেক্ষ নির্বাচন হলে ১৪ দলের জয় লাভের সম্ভাবনা ক্ষীণ। জনগণ এ সরকারের ৩ বছরকে ব্যর্থতার চোখে দেখছে। পানি সমস্যা সমাধানে ভারতের সঙ্গে এ সরকারের কূটনীতি সম্পূর্ণ ব্যর্থ হয়েছে। এ সরকারের আমলে শেয়ারবাজার ধ্বংস হয়েছে।